**VARSTVO PRAVIC KANDIDATOV NA POKLICNI MATURI**

Če so bile pri opravljanju pisnega, ustnega ali praktičnega dela izpita kršene določbe zakona ali pravilnika o poklicni maturi, ki se nanašajo na postopek izvedbe, je dovoljena pritožba na šolsko maturitetno komisijo **naslednji dan** po opravljanju pisnega, ustnega oziroma praktičnega dela izpita.

Šolska maturitetna komisija odloči o pritožbi v petih dneh od prejema pritožbe.

Če ugotovi, da je pritožba utemeljena, lahko spremeni točke na podlagi dokumentacije ali imenuje tričlansko komisijo, ki najkasneje v treh dneh ponovno oceni znanje kandidata.

Odločitev šolske maturitetne komisije je dokončna.

 **Vpogled v izpitno dokumentacijo**

Kandidat lahko **v treh dneh po objavi rezultatov** zahteva, da mu šola omogoči vpogled v:

-       izpitno dokumentacijo

-       način izračuna izpitne ocene.

Na podlagi vloge kandidata šola pripravi razpored vpogledov v skladu s koledarjem poklicne mature in o tem obvesti kandidata. Pri vpogledu je poleg kandidata lahko prisotna še ena oseba, ki praviloma ni učitelj na šoli, kjer je kandidat opravljal poklicno maturo.

 **Ugovor na oceno**

Kandidat lahko najkasneje **naslednji dan po vpogledu** vloži na šolsko maturitetno komisijo obrazložen pisni ugovor na:

-       oceno ali

-       način izračuna izpitne ocene.

Šolska maturitetna komisija odloči o ugovoru na način izračuna izpitne ocene na podlagi pregleda izpitne dokumentacije v 15 dneh po prejemu vloge.

Šolska maturitetna komisija odloči o ugovoru kandidata na oceno na podlagi mnenja komisije za ugovore, ki jo imenuje predsednik šolske maturitetne komisije v 15 dneh po prejemu vloge.

Če je ugovor upravičen, se ocena popravi.

Odločitev šolske maturitetne komisije je dokončna. Pri tem lahko prvotno oceno pri predmetu potrdi ali jo poviša v skladu z doseženim številom odstotnih točk.